મુખ્ય ચૂંટણી કમિશ્નર અચલ કુમાર જોતીએ ચૂંટણીની તારીખોના મુદ્દે સ્પષ્ટીકરણ આપતાં કહ્યું હતું કે, ગુજરાતમાં પૂર પીડિતો માટે રાહતનું કાર્ય ચાલી રહ્યું છે, મોટી સંખ્યામાં સરકારી કર્મચારીઓ આ કામગીરીમાં રોકાયેલા છે. પંચ પાસે પર્યાપ્ત મેન પાવર નથી. કર્મચારીઓ ઉપલબ્ધ કરાવવા રાજ્ય સરકારનું કામ છે અને આ સમયે રાજ્ય સરકારના મોટા ભાગના કર્મચારીઓ રાહતની કામગીરીમાં વ્યસ્ત છે. હિમાચલ પ્રદેશની ચૂંટણી અંગે ચૂંટણી પંચે કહ્યું કે, હિમાચલ પ્રદેશમાં કેટલાક જિલ્લાઓમાં હિમવર્ષાની સંભાવનાને કારણે રાજ્ય સરકાર તથા રાજકીય પક્ષો દ્વારા ચૂંટણી નવેમ્બરના મધ્ય ભાગમાં યોજવાની વિનંતી કરવામાં આવી હતી. ગુજરાત વિધાનસભા ચૂંટણીના મતદાનનો કાર્યક્રમ હિમાચલ પ્રદેશના ચૂંટણીના પરિણામોની જાહેરાત પહેલાં આયોજિત કરવામાં આવશે, જેથી હિમાચલ પ્રદેશના ચૂંટણી પરિણામોની અસર ગુજરાત ચૂંટણીના મતદાન પર ન પડે.